

**MINISTERUL FINANȚELOR**

**Agenția Națională de Administrare Fiscală**

Referat de aprobare

a proiectului de ordin al președintelui Agenției Naționale de Administrare Fiscală pentru aprobarea Procedurii de restituire a sumelor reprezentând contribuția la Fondul de Tranziție Energetică

Potrivit prevederilor art. 15 din Ordonanța de urgență a Guvernului nr. 27/2022 privind măsurile aplicabile clienţilor finali din piaţa de energie electrică şi gaze naturale în perioada 1 aprilie 2022 - 31 martie 2023, precum şi pentru modificarea şi completarea unor acte normative din domeniul energiei, cu modificările și completările ulterioare, sumele reprezentând contravaloarea contribuţiei la Fondul de Tranziţie Energetică se plătesc într-un cont distinct de disponibil 55.08 ”Sume reprezentând contribuția la Fondul de Tranziție Energetică” deschis la unităţile Trezoreriei Statului din cadrul organelor fiscale centrale competente, codificat cu codul de identificare fiscală al plătitorului.

Prin Decizia nr. 640 din 7 noiembrie 2024, publicată în Monitorul Oficial României, Partea I, nr. 515 din 3 iunie 2025, Curtea Constituţională a României a constatat că dispoziţiile art. 15 din Ordonanţa de urgenţă a Guvernului nr. 27/2022, cu modificările și completările ulterioare sunt neconstituţionale.

Totodată, a fost publicată *Ordonanța de urgență a Guvernului nr. 33/2025 privind privind aprobarea restituirii unor sume plătite la Fondul de Tranziţie Energetică,* care urmărește punerea de acord a cadrului normativ incident cu Decizia Curții Constituționale nr. 640/2024, astfel:

- contribuția datorată pe perioada cuprinsă între 1.09.2022 - 31.03.2025 este de 80 % din suma datorată conform prevederilor legale în vigoare în această perioadă;

- procedura de restituire se aplică doar contribuabililor, care au invocat excepția de neconstituționalitate care fac obiectul Deciziei nr. 640/2024 și au cauze pe rolul instanțelor judecătorești având ca obiect restituirea sumelor de bani aferente contribuției plătite până la data publicării deciziei, precum și celor care au stabilit restituirea sumelor prin hotarari judecătorești definitive;

- pentru sumele restituite se calculează dobândă conform Legii nr. 207/2015 privind Codul de procedură fiscală, cu modificările și completările ulterioare, de la data plății de către contribuabil și până la data restituirii sau conform celor dispuse prin hotărârile judecătorești definitive, după caz.

Având în vedere prevederile legale mai sus menționate, prin prezentul proiect de ordin se propun următoarele:

- aprobarea Procedurii de restituire a sumelor reprezentând contribuția la Fondul de Tranziție Energetică ;

- aprobarea modelului și conținutului formularului 176 ”Declarație - inventar privind sumele de restituit reprezentând contribuție la Fondul de Tranziție Energetică”, instrucțiunile de completare, precum și caracteristicile de editare, modul de difuzare, de utilizare și păstrare ale acestuia;

-aprobarea modelului și conținutului formularului ”Proces-verbal de punere de acord”.

Faţă de cele de mai sus, s-a întocmit proiectul de ordin pentru aprobarea Procedurii de restituire a sumelor reprezentând contribuția la Fondul de Tranziție Energetică.